Shahrnush Pârsipur
Shahrnush Pârsipur er en iransk forfatter. Hendes noveller og romaner fra 1970'erne og 1980'erne gav hende ry som en af de mest velskrivende og formeksperimenterende forfattere i Irans nyere litteraturhistorie. Kvinden er i centrum i forfatterskabet, der udtrykker en feministisk grundholdning, men hendes værker indeholder også social og politisk kritik.
Shahrnush Pârsipur kom for alvor i offentlighedens søgelys, da hun i 1981 og igen i 1985 blev fængslet af det nye iranske og islamiske regime, og da hendes værk Kvinder uden mænd (1989), dansk oversættelse af Nazila Kivi, Gyldendal 2019, i begyndelsen af 1990'erne blev forbudt. Af samme oversætter og forfatter findes også på dansk Frie oplevelser, Gyldendal, 2022 samt Mænd fra forskellige civilisationer, Falco, 2022.
Hendes senere værker, blandt andre den selvbiografiske "Erindringer fra fængslet" (Khâterât-e zendân, 1996) og romanen "Blå fornuft" ('Aql-e âbi,1994), er alle udgivet i udlandet. Forfatteren bor i dag i USA.